Title: Úvod
Author: MZV SR
Last saved by: user

Predkladacia správa

	Národná rada Slovenskej republiky svojim uznesením číslo 1242 zo dňa 28. septembra 2004 zaviazala vládu Slovenskej republiky predložiť Správu o postoji Slovenskej republiky k začatiu rokovaní Európskej únie s Tureckou republikou o vstupe Turecka do Európskej únie.

	Diskusia na túto tému prebieha vo všetkých členských krajinách EÚ, najmä po zverejnení pravidelnej hodnotiacej správy Európskej komisie, dopadovej štúdie a odporúčaní Európskej komisie k otvoreniu prístupových rokovaní s Tureckom. Definitívne rozhodnutie v tejto záležitosti má prijať Európska rada na svojom zasadaní 17. decembra 2004 v Bruseli.

	Materiál podáva informáciu o doterajšom vývoji vzťahov Tureckej republiky s Európskou úniou a analyzuje hodnotiacu správu Európskej komisie o pokroku Turecka pri plnení predvstupových kritérií členstva v EÚ, zverejnenú dňa 6. októbra 2004 s dôrazom na plnenie kodanských politických a ekonomických kritérií a dopadovú štúdiu EK. V ďalšej časti materiál poskytuje rámcový prehľad o hlavných názorových prúdoch členských krajín Európskej únie, osobitne holandského predsedníctva, na tému otvorenia predvstupových rokovaní. Správa obsahuje reakciu Slovenskej republiky na zverejnenie hodnotiacej správy Európskej komisie a rozbor možných pozitívnych a negatívnych dopadov eventuálneho členstva Turecka v Európskej únii z pohľadu SR.